Csodák pedig vannak!

Ismét tanulhattunk Honza Bláha-tól.

A móri Hétkút Lovardában izgatottan gyülekeztek a lovasok augusztus 8-án reggel, várva, hogy a mester megérkezzen, összerakja a hangosítást és elkezdje az első órát. Az edzőtábor három napos volt és nyolc ló vett részt rajta.

Honza Bláha egy 34 éves, egyedülálló képességekkel megáldott lovasember. Gaston nevű lovával és a szabadon idomítás bemutatói által vált ismerté. Ma már három másik lovával Conteval, Quorummal és Maximmal járja a bemutatók helyszínét. Emellett folyamatosan tart Európa szerte tanfolyamokat és képezi lovait Csehországi otthonában, ahol feleségével és két kisfiával él. Először 2007 nyarán volt szerencsém kiutazni hozzá Fényes nevű lovammal egy hétre és magán órákat venni Tőle. Csodálatos és minden áldozatot megérő látogatások voltak. Ez idő alatt tanúja lehettem annak, hogy mennyire rajonganak Honzáért lovai és, hogy mennyire tökéletes kapcsolat van közöttük. Ezt többször megismételtük mire 2008 nyarán megrendezhettem Magyarországon az első táborát. Idén pedig már ötödik alkalommal látogatott el hozzánk. Tanfolyamai alatt nem csupán lovaglást, kommunikációt, bánásmódot és megértést tanít nekünk, hanem szórakoztató módon a saját életfilozófiáját is. Íme egy kedves néző beszámolója: „Honza nagyszerű lovas és emellett az emberek nyelvén is ért. A hosszú oktatás során nem hagyta unatkozni a közönséget, vicces és szemléletes történetekkel világított rá fontos dolgokra. Így a magyarázat érdekes és tanulságos is volt. Nem csak a lovasokkal folytatott párbeszédet, hanem a közönség is kapott kérdezési lehetőséget minden foglalkozás végén. Napról-napra láttam a lovasok fejlődését és olyan látványos eredményt  
értek el többen is, amire nem is gondoltam, hogy 3 nap alatt lehetséges.”

Az első reggelen minden lovas felsorakozott a pályán. Aki már visszatérő résztvevő megmutatta, hogyan sikerült a házi feladata, mennyit fejlődtek. Azok akik pedig először vettek részt Honza kurzusán, tartottak egy rövid bemutatót, hogy látni lehessen milyen szinten vannak. Ezután mindenkivel külön elbeszélgetett arról, hogy mit szeretnének a tábor alatt megtanulni, fejleszteni. Így megalakult a két csoport és elkezdődött a munka.

Az első csapatban volt a 18 éves Zsófi és haflingi lovacskája, aki példaszerűen mutatta a fajta jellemét, azaz ha nem muszáj akkor inkább nem csinálna semmit. Tiszteletlen volt lovasával és nem reagált megfelelően a segítség adásokra. Ezért az első nap azt a feladatot kapta, hogy finom, következetes és hatékony jelekkel gyakorolja Honza folyamatos felügyelet alatt az állj, lépés ügetés átmeneteket földről majd nyeregből. Egyre figyelmesebbé vált a ló és a második napon már szinte tökéletesen odafigyelt Zsófi minden jelzésére és azonnal reagált. Ennek köszönhetően az utolsó edzésen már a vágtabeugratás is sikeresen ment anélkül, hogy a ló csak egy rohanó ügetéssel válaszolt volna az előrehajtó segítségre.

Zsófi anyukája Tünde egy kisbéri lóval érkezett, hasonló problémáik voltak. Így a földi munka rész ugyanaz volt mindkettőjüknek. Miután Tünde nyeregbe ült a lépés, állj, hátralépést gyakorolták. Miután ez már jól ment, Honza nehezítette a feladatot azzal, hogy mindezt kizárólag testsegítségre, szár nélkül kellett végrehajtania. Ekkor már mindenkinek jól látható volt, hogy egy erősen domináns lóról van szó, aki ahogy megérzi, hogy valaki határozottan irányítani akarja, rögtön ellenszegül. Megállás helyett előre ment, ügetés helyett pedig a farát emelgette, nemtetszése jeléül A ló azonnal megérezte a bizonytalanságot és ezt kihasználva nyomban jelezte is, hogy nem ért egyet Tünde javaslatával. Nehéz és tanulságos három nap volt ez mind a lónak és lovasának, de az utolsó nap már látszódott, hogy Tünde egyre hatékonyabban tudja érvényesíteni akaratát.

Ervin aki már nem először van itt, egy újonnan felmerült problémával fordult Honzához. Lova, Véletlen nyereg alatt együttműködik lovas íjász gazdájával, viszont földről nem követte őt szabadon, inkább elment. Első nap Honza azt kérte Ervintől, hogy ne akarjon semmit a lovától csak győzze meg őt arról, hogyha odamegy hozzá, az nem jelenti azt, hogy egyből dolgoznia kell. Következő nap Véletlennek már követte gazdáját. A kurzus végére pedig már hívásra odaszaladt Ervinhez a fedeles másik végéből is. Én úgy gondolom, hogy az ő esetük volt az egyik leg látványosabb. Egy ló amelyik elmenekült a gazdájától, három nap után már magától odament hozzá!

Másik látványosság Károly Vércse nevű lova volt, aki messziről kerülte a lószállítót. Tudni kell a párosról, hogy csak pár hónapja „vannak együtt” . A lovacska elég önálló típus a gazdája pedig még lovas pályafutásának kezdetén jár. Ameddig nem vetődött fel a lószállító probléma, Honza olyan gyakorlatokat mondott Károlynak, amelyek segítségével érzékenyebbé és hajlékonyabbá teheti lovát, mindeközben dominálva őt. Majd a második nap bekerült a lószállító a fedelesbe. A mester két alapelvet követve építette fel az edzéstervet. Az egyik, hogy a lónak mindig biztosítsunk nyugalmat a lószállítónál. A másik pedig, hogy fixálni kell, ha azt kérjük a lótól, hogy előre vagy hátra lépjen, akkor azt meg kell tennie finom kérésre is. Először Honza vezette föl a lovat ezzel megmutatva a gazdinak, hogy mikor mit kell tennie. Haza indulásnál már Károly vezette föl lovát minden gond nélkül és a ló teljesen nyugodt volt mindvégig.

A lovas saját szavaival pedig ez így hangzott: „Ha annyit mondok, három nap alatt megtanultam, hogyan kell egy lovat a ló-szállítóra felvezetni, semmit sem mondtam. Miközben eljutottam odáig, hogy ezt a talán egyszerűnek hangzó feladatot végre tudtam hajtani, Honza segítségével megértettem, hogyan lehet határozottnak lenni anélkül, hogy erőszakos lennék. Megértettem, hogyan érezhetem, mi van a lovammal, anélkül, hogy elveszteném a határozottságomat. Persze nem szavakkal történő, mégis teljesen valóságos párbeszédbe fogtam Vércsével. Elkezdtem a ló fejével és logikája szerint gondolkodni. Megtanultam, hogy végső soron minden fejben dől el: hogy tisztáznom kell, mi a célom, döntenem kell, a szándékomat pedig határozottan képviselni, miközben teljes figyelemmel kell lennem a párbeszéd másik szereplője, a lovam irányába. Megértettem, hogy ha én elbizonytalanodom, akkor a lovam elveszíti a bizalmát bennem. És, hogy a hatékonyság nem minden: hosszú távon az is elengedhetetlen , hogy a ló motivált legyen abban, ami vele és általa is történik. Honza elmélete és gyakorlata tulajdonképpen kerek életfilozófia: az éber figyelem és a cselekvés, az itt és most valóságában megélt jelenlét filozófiája.

Anikó egy kedves és tipikus shagya arab lóval érkezett elsőre ebbe a táborba. Lova feszült volt, hírből sem halotta az összeszedettséget és mindig felemelt fejjel közlekedett. Ő ezalatt a tábor alatt vette le először a kantárt a lováról és lovagolta először csomózott kötőfékkel. Honza gimnasztikai feladatokat adott nekik. A gyakorlatok hatására a ló letette a fejét, nyakát hosszan előre nyújtotta és elkezdett ismerkedni az oldalirányú hajlítással. A lovacska nagyon érzékeny és készséges volt és a jó érzéssel végzett munka segítségével, egyre szebben mozgott, átengedőbb és figyelmesebb lett. A közös munkájuk végén egy harmonikus, szép lovaglást és mozgást láthattunk.

A tábor egyik legfiatalabb részvevője egy 4 éves fiatal kanca volt. A ló a szükségesnél kicsit gyengébb fizikai állapotban volt de mindig együtt működött gazdájával, Csabával. Ők a Honzától kapott megfelelő előképzettségüknek köszönhetően a gimnasztikai gyakorlatokat már átmenetekkel ötvözve gyakorolták. A lovon remekül látni lehetett fejlődést. Óráról órára egyre figyelmesebb, lendületesebb, hajlékonyabb lett és mindig a lehető legtöbbet hozta ki magából. Nagy mozgása és fiatalsága ellenére is szépen végrehajtotta a speciális faladatokat.

Frigyes és lova is visszatérő látogatói a Honza táboroknak. Ők idomítani akartak. Tökéletes példái voltak a harmonikus, könnyed lovaglásnak. Ugyan a ló elég merev volt, ami adódhatott a hosszú pihenőből amin átesett, vagy valamilyen fájdalomból de még így sem láttunk rajta ellenszegülést. Honza megpróbálta átadni Frigyesnek azt az érzést ami ezeknek az idomító feladatoknak a tökéletes, lágy kivitelezéséhez szükséges. Folyamatosan mellettük állva, korrigálva és adva minden pillanatban a helyes utasítást, igyekezett a lehető legjobban segítségükre lenni. Szép volt végigkövetni, ahogy a ló a munka végére erőből, összeszedetten, könnyedén mozgott, figyelve lovasa minden óhaját.

Végül pedig pár szó Fényesről, az én 18 éves kancámról. A mi nehézségünk a bal vágta beugratás volt. Ez abból adódik, hogy a gerinc ferdülésem miatt a ló jobb oldalát terhelem jobban és emiatt nem mindig tudtam helyes lábra beugratni. Miután Honza megfigyelte a lovam mozgását szabadon és nyereg alatt is, elmondta, hogy meg kell kérnem a lovat arra, hogy jobban dolgozzon a kérdéses oldalon. Honza megtanított arra, hogy figyeljem a lovam hátsó lábainak mozgását, és sikerüljön megéreznem melyik az a pillanat, amikor figyelve a tartásomra és a helyes segítségekre, be kell emelnem a lovat vágtába. Segítségül mindig mellettem volt, vagy tett be egy kis zenét! Az oktatás végére ez a probléma is megoldódott.

A legtöbb esetben igaz az, hogy a nehézségeket először a fejünkben kell rendbe tennünk és felkészülnünk arra, hogy hogyan fogjuk a megoldást kivitelezni a gyakorlatban. Számomra mindig nagy megtiszteltetés Honzától tanulni és hallgatni a történeteit. Őt olyan lovasembernek tartom akinek csodálatosan kifinomult érzéke van ahhoz, hogy megértse a lovakat és kommunikáljon velük. Remélem jövőre egy hasonlóan nagy csodákkal teli kurzusról számolhatok be Önöknek.

Írta: Fáyköd Petra